San Juan
1
Wambe kan møg misrig
1 Chigucha kaabenbatø tru Wambe manawei pasrabguen inchibig køn. Tru Wambe Tiusba pasrøben, katø tru Wambe Tius købig køn. 2 Tru Wambe srøsrøgurri Tiusba pasrabig købig køn. 3 Tiusbe chiwandøgucha marøppe, tru Wamgurriwei marig køn. Inchen chitøgucha Tius mariilø pønrrabiibe, tru Wamgurrin kømíibe chigucha mariilø kaagøn. 4 Øsig kømibe nuinug pasrøben, tru øsig kømig pasrabiibe mayeelayasig tør købig køn. 5 Inchen tru tørbe løstøyu piløben, tru tørwane løstiibe chinchaguen kasrønrrab kaimaig køn.
6 Kan møg købig køn, Tius karua ørig, truibe Juan taig, 7 tru maig kuigwan waminchabig. Nøbe tru tørweimburab maig kuigwan waminchen, nøgurri mayeeløba kørenrrai. 8 Juanbe nøashib tru tør kømøtø, tru tørweimburab maig kuigwan ka waminchaptø arrig købig køn. 9 Tru tør ciertonig maya misagwan pilabiibe yu pirau kebarrub arrubig køn.
10 Inchen truibe yu pirau pasrøben, katø Tiusbe pirøwan truikkurri marig kuindøgucha, pirau misaamerabe nune mu kuinguen ashmuig købig køn. 11 Trendø nuinuumay nøbe arrubendø, nui misaamerabe utømøtø, kaasig køn. 12 Trune mutøgucha nun kashmø, utab, nui munchiyu kørebelane Tiuswei ureg misra pønrramig kønrrai tranig køn. 13 Truiløbe yu pirau maig kal-labelø køben treeg kal-lawar kømøwei, ureg tøgagug køben tøgagúig ureg latailø kømøwei, katø møwei isuig maig køben, trumay kømøtø, Tiusweinug kal-lawar køn.
14 Tru Wambe kan møg misra, namui utu unig købig køn. Inchen nambe tru nui tørguegwalmabigwan tab asig købig køn, tru Møskaweinukkurri arrubig Kandø Nusrkawei ka yandø tab indiiba, ciertoniibatø netsigwan. 15 Juan truigweimburab maig kuigwan eshkappe, trenchib waminchibig køn:
—Iig køn cha, tru na øyah taig købiibe, nai wendau arrubiibe, na lataguen kømø, nøbe purø nuig køn cha, kaguende naguen kømøwatø, nømerrig købig kua.—
16 Kaguende tru chigucha palømíig nui tab indigugurri nambe mayeeløba tru ka tab indigwane srøig, srøig itø uter. 17 Tru maig maramigwan martrai pørigwane Moiséskurri tranig købig køn. Inchen tru ka yandø tab indiiba, newan ciertoniibabe Jesucristogurri arrig køn. 18 Tiuswane mugucha managuen ashmuinrrun. Inchendø nui Kandø Nusrkai Tius, managucha Møskaweim pulu trag lincha pasrabig, truig namun kenamaran, Tiuswan ashibelø kønrrai.
Juan Bautista Jesucristoimburab waminchib
(Mt 3.11-12; Mc 1.7-8; Lc 3.15-17)
19 Iig køn, tru Jesúsweimburab maig kuigwan Judíosmeran Juan eshkaig. Judíosmerabe Jerusalénsrøngurri sacerdotesmeranba, levitasmeranba karua ørøbelø køn, Juanwan: “¿Ñibe mu kugu?” cha payrrab. 20 Inchen Juanbe sørømø, maig kuigwan eshkab, masken maig kuigwan kelarrab eshkaig køn.
—Nabe Cristo kømur— chib.
21 Inchen nømbe katøle payibelø køn:
—Trube, ¿mu kugu? cha. ¿Kabe Tius maig karuigwan tru eshkabig Elíasteh?— cha.
Inchen Juanbe:
—Tru kømur— chibene, nømbe payibig payibelø køn:
—Trube ñigan, ¿Tius maig karuigwan tru eshkabig køtirru?— cha.
Inchen nøbe:
—Kah— chibig køn.
22 Inchen:
—Trube, ¿mu kugu? chibelø køn. Kaguende nambe tru namun karua ørøbelan eshkamig køn cha. Trube, ¿ñuimburappe, ñibe mu kur chinrragu?— cha.
23 Inchen nøbe trenchibig køn:
—Kan wam mu misag warab waraimønug trenchib trashibig, truig kur cha: “Señorwei maywan ølgandø kuray” chib, tru Tius maig karuigwan eshkabig Isaías maig taig, treekke.—
24 Inchen tru Juanwan payrrai karua ørøbeløbe fariseosmera købelø køn. 25 Tru karua øriiløbe trenchib payibelø køn:
—Trube, ¿misagwan chindimba piu umbu ulsrøbig kugu cha, Cristo kømøwei, Elías kømøwei, Tius maig karuigwan tru eshkabig kømøwein købendøbe?—
26 Inchene Juanbe trencha løtabig køn:
—Nabe pitøga pi pinøbulrrai ulsrøbig kur cha. Inchendø ñimui utube, ñim asiimíig, kan mugøsrøn pasran cha, 27 tru nai wendau attrabig. Nabe trunune nui alpargatisyu tsiwanguen pichib pasramig truburab kømuinatan— cha.
28 Øyeelø kerrigu pureppe, Betaniasrøn purayaig køn, Jordán pi ambøgatøsrø, tru Juan misagwan piu umbu ulsrøb uniisrø.
Jesús, tru Tiuswei Ubisha-unø
29 Indiibe katø kwaløm Juanbe Jesús nuim pulumay pub arri ashabe, trenchibig køn:
—Asay cha, iibe Tiuswei tru Ubisha-unø pirauelø kaig mariilan kerranrrabig køn cha. 30 Iig køn, chibig køn, tru na øyah taig: “Nai wendau attrab møøbe na lataguen kømø, mas nuig køn cha. Kaguende naguen kømøwatø, nøbe manawei købig kuig køn” cha. 31 Natøweinguen nabe nune mu kui ashmíig kuig køn cha. Inchendø Israel misaameran mu kui nebua ashchai kenamartrab, misagwan piyu ulsrøb arrur— cha.
32 Katø Juanbe maig kuigwan trenchib eshkabig køn:
—Nabe Espíritu Santon kan paloma lataig srømbalasrøngurri kørraarrua, nuim pala pasramisri ashar cha. 33 Inchen nabe katøgucha nune mu kui ashmuig køn cha. Inchen misaameran pitøga pinøbulrrai piu ulsrønrrai nan Karua Ørøbiibe trendaig købig køn cha: “Tru ñi ashen Espíritu Santo nuim pala kørraarrua, pasramisrinabig, truig kønrrun cha, Espíritu Santotøga pinøbulrrabiibe.” 34 Inchen nabe yandø trunun nai kaptøga asha, truibe Tiuswei Nusrkain kui nabe eshkabig kur— chibig køn Juanbe.
Jesúswei kusrenanøb pera uniilø srøsreelø
35 Katø kwaløm Juanbe tru nui mendig amøñibelø parba katøle truyu pasrøwabe, 36 Jesús pureb pasrai ashabe, Juanbe trenchibig køn:
—Au, asay cha, øibe Tiuswei tru Ubisha-unø køn— cha.
37 Inchen tru Juanwei pailø mendig amøñibeløbe tru trendaigwan mørabe, Jesúswei mendig ambubelø køn. 38 Inchen Jesúsbe keesha asha, nui mendig amrrui ashabe, trenchibig køn:
—¿Chi lague?— cha.
Inchen nømbe trenchibelø køn:
—¿Kusrennøbig, chu wabig kugu?— cha.
39 Inchene Jesúsbe trenchiptinchibig køn:
—Ashchab amrruy— cha.
Inchen nømbe amba, chu wabig kui ashabe, tru kwalømbe truyu nøba kørrømisrøbelø køn, kaguende yandø las cuatro lutau køben.
40 Tru pailø Juan wamindigwan mørøbelø Jesúswei mendig ambubeløbe, kane Simón Pedroi nuneg Andrés købig køn. 41 Incha Andrésbe nuneg Simónwanmerrig lanrrab ya, wetørrawabe, trenchibig køn:
—Nambe si, Mesíaswan wetørrer— cha, (Mesías chippe, Cristo taig).
42 Incha Andrésbe Simónwan Jesúsweisrømay pera iben, Jesúsbe Simónwan ashabe, trenchibig køn:
—Ñibe Simón køn cha, Juanwei nusrkai. Inchendø møimbe yandø Cefas taig kønrrun— cha, (trenchippe, Pedro cha wamig).
Felipenba, Natanaelwanba Jesús wamab
43 Katø kwaløm Jesúsbe Galilea pirausrømay inrrab isua, Felipen wetørrawabe, trenchibig køn:
—Nai mendig attra— cha.
44 Tru Felipebe Betsaida pueblosriig købig køn, tru Andrésba, Pedroba waraisriig. 45 Inchen Felipebe Natanaelwan lanrrab yabe, trenchibig køn:
—Tru maig maramigwan martrai Moisés pøriguba, katø Tius maig karuigwan eshkabelø pøriguba, truiløyu nuimburab pørig pasrab møwan nambe wetørrer cha. Truibe Nazaret puebloyu Joséwei nusrkai, Jesús køn— cha.
46 Inchen Natanaelbe trenchibig køn:
—¿Nazaretkurringan chi tappaig webattraitarru?— cha.
Inchen Felipebe trenchibig køn:
—Trube, ashchab amø pøs— cha.
47 Inchen Jesúsbe Natanael kemallib arri ashabe, trenchibig køn:
—Øibe si, isa kømø, israelita kui asamdiig køn cha. Nuinuube treeg kønmab ashchaindø indiibe chigaig køn— cha.
48 Inchene Natanaelbe trencha payibig køn:
—¿Nane treeg kuimbe mandø incha ashku?— cha.
Inchene Jesúsbe trenchibig køn:
—Felipeguen ñun wamømøwatø, ñi higuera tusr umbusrø wabenwei nabe ñun asig køn— cha.
49 Inchen Natanaelbe trenchibig køn:
—Kusrennøbig, ñibe Tiuswei Nusrkai, Israel misagwei Rey køn— cha.
50 Inchene Jesúsbe trenchibig køn:
—¿Na ñun: “Higuera tusr umbusrø waben ashar” cha, na trendaimba, ñigan nan køretirru? cha. Øyeetø kømø, purø nørreeløguen ñibe ashchabguen— cha.
51 Incha katø Jesúsbe trenchibig køn:
—Pøs nabe ñimun isa kømø, cierton trendamønrrun cha: Srømbalabe kurim pasrøben, Tiuswei ángelesmerabe Møg Misra Arrubigweinukkurri nebambub, katø nuimay kørrørrub, inchib køben ñimbe ashchabguen— cha.